Shahzoda Garri sud orqali Britaniyada o‘zi uchun politsiya himoyasini tiklamoqchi

Britaniya shahzodasi Garri vataniga tashrifi chog‘ida unga politsiya himoyasini qaytarishi uchun Britaniya hukumatiga qarshi qonuniy choralar ko‘rishni rejalashtirmoqda. Bu haqda BBC News xabar berdi.

Shahzoda Garri xavfsizligi yetarli darajada himoyalanmagani uchun hozircha vataniga borishdan qo‘rqadi. Garri va uning oilasi AQShda doimiy istiqomat qiladi. Buyuk Britaniyaga tashrif buyurish uchun esa u Amerika xususiy firmasidan qo‘riqchilarni yollashga majbur bo‘ladi. Ammo shahzoda firma xodimlari bunday yuqori martabali odamlarni himoya qilishga qodir emasligidan shikoyat qilmoqda. Qo‘riqchilarda, shuningdek, shahzodaning xavfsizligini ta’minlash uchun zarur bo‘lgan Britaniya razvedkasi ma’lumotlaridan foydalanish imkoniyati yo‘q.
Shahzodaning advokatlari Britaniya hukumatiga maktub yo‘llab, Garri mamlakatga tashrifi chog‘ida uni davlat himoyasi bilan ta’minlashni so‘ragan va aks holda qonuniy choralar ko‘rish bilan tahdid qilgan. Shahzoda xavfsizlik bilan bog‘liq barcha xarajatlarni budjet pullaridan emas, balki o‘z hisobidan to‘lashni va’da qilmoqda.
Bu Buyuk Britaniya tarixida birinchi marta qirollik oilasi a’zosining mamlakat hukumat bilan sudlashish holatiga aylanishi mumkin.